KOMMISSIONENS BESLUTNING af 29. november 1995 om ændring af beslutning 92/164/EØF, Euratom om bemyndigelse af Portugal til at beregne grundlaget for Fællesskabernes momsindtægter på basis af statistiske oplysninger hidrørende fra det år, der ligger længere tilbage end det næstsidste år, at undlade at tage hensyn til visse transaktioner og, for andre transaktioners vedkommende, at foretage en tilnærmelsesvis vurdering (Kun den portugisiske udgave er autentisk) (95/530/EF, Euratom)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om oprettelse af Det Europæiske Atomenergifællesskab,

under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13, og

ud fra følgende betragtninger:

I henhold til artikel 28, stk. 3, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - det fælles merværdiafgiftssystem: ensartet beregningsgrundlag (2), i det følgende benævnt »sjette direktiv«, kan medlemsstaterne fortsat anse visse transaktioner for afgiftsfri eller afgiftspligtige, og disse transaktioner skal tages i betragtning ved fastlæggelsen af grundlaget for momsindtægterne;

med virkning fra 1. januar 1990 er medlemsstaternes mulighed for fortsat at anse visse transaktioner omhandlet i bilag E og F i sjette direktiv for afgiftsfri eller afgiftspligtige, blevet ophævet i henhold til artikel 1, stk. 1, første afsnit og artikel 1, stk. 2, litra a) i Rådets direktiv 89/465/EØF (3); følgelig ophæves Kommissionens bemyndigelser på dette felt i forbindelse med fastlæggelsen af grundlaget for momsindtægterne;

Kommissionen har for Portugals vedkommende på grundlag af forordning (EØF, Euratom) nr. 1553/89 vedtaget beslutning 92/164/EØF, Euratom (4), der bemyndiger Portugal til for regnskabsåret 1989 og 1990 af beregne grundlaget for Fællesskabernes momsindtægter på basis af statistiske oplysninger hidrørende fra det år, der ligger længere tilbage end det næstsidste år, og fra regnskabsåret 1989 at undlade at tage hensyn til visse transaktioner og, for andre transaktioners vedkommende, at foretage en tilnærmelsesvis vurdering;

Portugal er ikke altid i stand til for så vidt angår fordelingen af transaktionerne efter satser i henhold til artikel 4, stk. 4, i forordning (EØF, Euratom) nr. 1553/89 at benytte nationalregnskaberne vedrørende det næstsidste år forud for det budgetår, for hvilket grundlaget for momsindtægterne beregnes; eftersom kun nationalregnskabet vedrørende 1986 er tilstrækkeligt detaljeret som grundlag for beregning af den gennemsnitssats bør Portugal derfor bemyndiges til at benytte nationalregnskaberne, vedrørende 1986 til beregning af den vejede gennemsnitssats for budgetåret 1991;

Portugal har fra 1. januar 1991 anset de transaktioner, der er omhandlet i bilag F, punkt 3, i sjette momsdirektiv, for afgiftspligtige; bemyndigelsen hertil bør ophæves fra denne dato;

Det Rådgivende Udvalg for Egne Indtægter har godkendt den rapport, der indeholder udvalgsmedlemmernes udtalelser om nærværende beslutning -

VEDTAGET FØLGENDE BESLUTNING:

Artikel 1

For så vidt angår fordelingen af transaktionerne efter sats i henhold til artikel 4, stk. 4, i forordning (EØF, Euratom) nr. 1553/89 bemyndiges Portugal til for budgetåret 1991, for hvilket grundlaget for momsindtægterne skal beregnes, at benytte oplysninger fra nationalregnskabet for 1986.

Artikel 2

Artikel 3, stk. 1, i beslutning 92/164/EØF, Euratom ophæves for de transaktioner, der er gennemført fra 1. januar 1991.

Artikel 3

Denne beslutning er rettet til Den Portugisiske Republik.

Udfærdiget i Bruxelles, den 29. november 1995.

På Kommissionens vegne

Erkki LIIKANEN

Medlem af Kommissionen

(1) EFT nr. L 155 af 7. 6. 1989, s. 9.

(2) EFT nr. L 145 af 13. 6. 1977, s. 1.

(3) EFT nr. L 226 af 3. 8. 1989, s. 21.

(4) EFT nr. L 73 af 19. 3. 1992, s. 23.